DECRET

/2019, de de , pel qual es regula l’acreditació de competències en tecnologies de la informació i la comunicació (ACTIC)

L'article 53 de l'Estatut d'Autonomia de Catalunya disposa que els poders públics han de facilitar el coneixement de la societat de la informació, impulsar l'accés a la comunicació i a les tecnologies de la informació, en condicions d'igualtat, en tots els àmbits de la vida social, inclòs el laboral, i fomentar que aquestes tecnologies es posin al servei de les persones i no afectin negativament els seus drets. La Generalitat de Catalunya ha de promoure la formació, la recerca i la innovació tecnològiques perquè les oportunitats de progrés que ofereix la societat del coneixement i de la informació contribueixin a la millora del benestar i la cohesió socials.

L´article 21.5 de l´Estatut d´Autonomia de Catalunya preveu que totes les persones tenen dret a la formació professional i a la formació permanent.

L'article 131.1 de l'Estatut d'Autonomia de Catalunya preveu la competència exclusiva de la Generalitat de Catalunya en relació amb els ensenyaments post obligatoris que no condueixen a l'obtenció d'un títol o certificat acadèmic o professional amb validesa a tot l'Estat i sobre els centres docents en què s'imparteixen aquests ensenyaments.

L'article 2.e) de la Llei 3/1991, de 18 de març, de formació d'adults, preveu el dret que té tota persona a l'actualització i al perfeccionament dels seus coneixements i destreses, d'acord amb les exigències laborals, socials i culturals de la societat.

L'article 5.2 de la mateixa Llei estableix de manera expressa l'habilitació legal al Govern de la Generalitat de Catalunya que li permet crear diplomes i certificats acreditatius de la realització d'activitats i l'obtenció de coneixements.

Atesa la transcendència que tenen les tecnologies de la informació i comunicació en la nostra societat, el Decret 89/2009, de 9 de juny, pel qual es regula l'acreditació de competències en tecnologies de la informació i la comunicació, va crear l’ACTIC i en va definir els elements essencials, com a instrument que té la ciutadania per demostrar les seves competències digitals genèriques davant de qualsevol empresa o administració. Es tracta, doncs, d’una eina per millorar l’empleabilitat i per facilitar la participació en activitats formatives més especialitzades o que requereixin l’ús de les TIC, com ara la formació en línia.

L’experiència de tot aquest temps d’aplicació del Decret 89/2009 de 9 de juny, la definició d’un marc europeu de competències digitals (DigComp) i la normativa i els criteris sobre simplificació administrativa que s’han aprovant en els últims anys fan necessària la revisió a fons de la regulació relativa a l’ACTIC.

La nova regulació de l´ACTIC presenta novetats significatives, fonamentalment en relació amb el sistema de reconeixement automàtic de centres col·laboradors basat en la declaració responsable.

S’agilita el sistema de revisió de l’estructura i els continguts de les competències. Aquests se segreguen del Decret, i es regulen per ordre de la persona titular del departament competent en matèria de societat digital.

Se suprimeix el mínim d’edat de 16 anys per obtenir el certificat de l’ACTIC.

Es revisa la composició dels òrgans col·legiats de l’ACTIC, per racionalitzar-la i actualitzar-la.

En definitiva, amb la nova regulació es persegueix afavorir la racionalització i la simplificació administratives, així com actualitzar el model d´acreditació, de manera que respongui adequadament a l´evolució de les TIC i als marcs de referència internacionals relatius a les competències digitals.

El Decret s´estructura en 4 capítols.

El capítol 1 conté disposicions generals per mitjà de les quals es defineix l´objecte de la regulació i s´especifiquen els objectius que es pretenen assolir amb la creació de l´ACTIC.

El capítol 2 regula el procediment per l´obtenció de l´ACTIC, concretament es determinen els diferents nivells d´avaluació, els tipus de certificats acreditatius, el procediment d´avaluació de les competències i l´expedició de certificats.

El capítol 3 regula l´estructura organitzativa que dóna suport a l´ACTIC, la qual està integrada pel Consell Rector, la Comissió Assessora, el Servei d´Inclusió i Capacitació Digital i els centres col·laboradors, que són les entitats que poden executar els processos d´avaluació de les competències digitals.

El capítol 4 regula la supervisió dels centres col·laboradors i la ineficàcia sobrevinguda del reconeixement per incompliment de les condicions establertes.

Aquest Decret compleix amb els principis de bona regulació formulats a l'article 129 de la Llei 39/2015, d'1 d'octubre, del procediment administratiu comú de les administracions públiques, i a l'article 62 de la Llei 19/2014, del 29 de desembre, de transparència, accés a la informació pública i bon govern.

Aquest Decret està inclòs en el Pla normatiu de l'Administració de la Generalitat de Catalunya per als anys 2019-2020, aprovat per l'Acord del Govern de 24 d'abril de 2019.

De conformitat amb el que estableixen els articles 39.1 i 40 de la Llei 13/2008, de 5 de novembre, de la presidència de la Generalitat i del Govern,

Per tot això, a proposta del conseller de Polítiques Digitals i Administració Pública, d'acord amb/vist el dictamen de la Comissió Jurídica Assessora, i prèvia deliberació del Govern,

DECRETO:

Capítol 1

Disposicions generals

Article 1

Objecte

1.1 Aquest Decret té per objecte regular l'acreditació de competències en tecnologies de la informació i la comunicació (en endavant, ACTIC), i el procediment per obtenir-la.

També és objecte d´aquest Decret la regulació dels centres col·laboradors.

1.2 L'ACTIC és el certificat acreditatiu de la competència digital, entesa com la combinació de coneixements, habilitats i actituds en l´àmbit de les tecnologies de la informació i la comunicació que les persones despleguen en situacions reals per assolir objectius determinats amb eficiència i eficàcia.

Per mitjà de l´ACTIC, la persona titular pot acreditar, davant de qualsevol instància pública o privada, les seves competències en tecnologia de la informació i la comunicació.

1.3 Per mitjà d’una ordre del conseller competent en matèria de societat digital s’estableixen les competències, els continguts i els indicadors d’avaluació.

Aquesta ordre s’actualitza periòdicament per adaptar-la a l’evolució de les tecnologies de la informació i la comunicació.

Article 2

Objectius de l´ACTIC

2.1 Oferir a les empreses i a les administracions públiques un estàndard de referència a l´hora d´avaluar el nivell de competències en matèria de tecnologies de la informació i la comunicació de les persones empleades i de les que aspiren a un lloc de treball.

2.2 Promoure la capacitació digital de la ciutadania per tal d´assolir una societat del coneixement inclusiva, dinàmica i competitiva.

2.3 Contribuir al foment de la formació de competències en l´ús de les tecnologies de la informació i la comunicació.

Article 3

Objecte de l’avaluació de les competències digitals

L’avaluació de les competències digitals s’efectua mitjançant una prova que permet:

a) Valorar la competència digital de la persona i no els coneixements estrictament instrumentals basats en productes concrets.

b) Incorporar el coneixement de conceptes bàsics relatius a la societat digital, la cultura digital i les bones pràctiques en aquest entorn.

c) Considerar les tecnologies de la informació i la comunicació no estrictament com a tecnologies sinó en el vessant de comunicació, informació i societat en xarxa.

d) Entendre les competències digitals com unes capacitats genèriques a partir de les quals la persona pot aprendre constantment i adaptar-se de manera dinàmica a un entorn canviant.

Capítol 2

Els certificats de l’ACTIC i el procediment d’avaluació i certificació

Article 4

Nivells

L'ACTIC s'estructura en tres nivells:

a) El nivell 1 o bàsic correspon a un domini elemental de les tecnologies de la informació i la comunicació per part de la persona que s’ha iniciat en el coneixement i l’ús d’aquestes tecnologies, i s’ha familiaritzat amb els conceptes bàsics relatius a la societat digital.

b) El nivell 2 o mitjà correspon a un domini mitjà de les tecnologies de la informació i la comunicació per part de la persona que ha assolit i una cultura digital que li permet desenvolupar-se amb seguretat en la societat digital. La possessió d´aquest certificat pressuposa l´acreditació del nivell 1.

c) El nivell 3 o avançat correspon a un domini avançat de les tecnologies de la informació i la comunicació per part de la persona que disposa de capacitat per aprofitar àmpliament les prestacions que ofereixen aquestes tecnologies, de construir usos alternatius i de donar suport a altres persones perquè puguin millorar el desenvolupament de les seves competències.

Article 5

Certificats de l’ACTIC

5.1. S’estableixen tres tipus de certificats atenent al grau de les competències avaluades: el certificat bàsic, el certificat mitjà i el certificat avançat.

5.2. El certificat bàsic acredita la possessió del nivell 1 que correspon a un domini elemental de les tecnologies de la informació i la comunicació per part de la persona que s’ha iniciat en el coneixement i l’ús d’aquestes tecnologies, i s’ha familiaritzat amb els conceptes bàsics relatius a la societat digital.

5.3. El certificat mitjà acredita la possessió del nivell 2 que correspon a un domini efectiu de les tecnologies de la informació i la comunicació en relació amb els seus àmbits generals d’aplicació. La possessió d’aquest certificat pressuposa l’acreditació del nivell 1 de les competències esmentades.

5.4. El certificat avançat acredita la possessió del nivell 3 que correspon a un domini avançat de les tecnologies de la informació i la comunicació en relació amb els seus àmbits específics d’aplicació.

Article 6

Procediment d’avaluació

6.1 La prova d'avaluació de l’ACTIC es fa en línia

6.2 La prova es pot fer en un dels centres col·laboradors, el qual proporciona els recursos necessaris per realitzar la prova.

6.3 Els centres col·laboradors garanteixen la identitat de les persones que fan la prova i que aquesta es fa sense cap tipus d´ajuda o suport aliè.

6.4 La prova es pot realitzar en diferents sessions depenent del nivell a què s’opti.

6.5 La prova es pot fer sense necessitat de convocatòria prèvia. No obstant això, la persona interessada que no superi la prova d´avaluació no s´hi podrà tornar a presentar, amb independència del nivell triat, fins que no hagi transcorregut un termini mínim d´un mes comptat des de la data de la realització.

6.6 La prova d'avaluació es pot dur a terme en qualsevol de les llengües oficials de Catalunya.

6.7 Les persones amb discapacitat legalment reconeguda poden demanar en la sol·licitud de participació en la prova l'adaptació o adequació del temps o dels mitjans materials necessaris per a la realització d'aquesta.

El Servei d’Inclusió i Capacitació Digital, a l'hora de gestionar el procés d'inscripció a les proves d'avaluació, pot sol·licitar, quan ho consideri necessari, un informe sobre la sol·licitud d'adaptació o adequació als serveis de valoració i orientació de l'Institut Català d’Assistència i Serveis Socials.

Article 7

Procediment d’inscripció a la prova d’avaluació.

Per realitzar la prova d’avaluació cal complir les condicions següents:

a) Complimentar el model normalitzat de sol·licitud d’acreditació que consta al portal d´internet ACTIC, aprovat per resolució de la persona titular de la direcció general competent en matèria de societat digital.

b) Satisfer el pagament de la taxa legalment establerta per l’ACTIC, si s’escau.

c) Realitzar la reserva telemàtica de centre col·laborador: data i hora per fer la prova.

Article 8

Expedició de certificats

8.1 Un cop finalitzada la prova, si el resultat és apte/a, el sistema ACTIC genera automàticament el certificat corresponent, que és expedit per la persona titular de la direcció general competent en matèria de societat digital.

8.2 En el termini de 15 dies hàbils a comptar des de la data de realització de la prova, la persona que s'ha examinat pot presentar telemàticament, mitjançant un model normalitzat, aprovat per resolució de la persona titular de la direcció general competent en matèria de societat digital, una sol·licitud per obtenir una justificació raonada del resultat obtingut per part de la mateixa direcció. El termini per resoldre la sol·licitud és de deu dies hàbils. Contra aquesta resolució de revisió de la prova la persona interessada pot interposar recurs d'alçada davant de la persona titular de la secretaria sectorial competent en matèria de societat digital, de conformitat amb les disposicions contingudes en els articles 121 i 122 de la Llei 39/2015, de 1 de octubre, de procediment administratiu comú de les administracions públiques.

8.3 El certificat ACTIC acredita el nivell de competències digitals, amb indicació de la normativa que aprova els continguts de les competències vigent en el moment de la prova.

8.4 Els certificats expedits amb anterioritat a l´actualització dels continguts de les competències no perden la seva vigència*.*

Capítol 3

Òrgans i estructura de suport de l´ACTIC

Article 9

Estructura organitzativa de l´ACTIC

Els òrgans i les entitats que s'esmenten a continuació han de garantir, en els termes establerts en aquest Decret, el dret de la ciutadania a disposar d'un mitjà d'acreditació de les competències en tecnologies de la informació i la comunicació:

a) El Consell Rector de l'ACTIC.

b) La Comissió Assessora de l'ACTIC.

c) Servei d´Inclusió i Capacitació Digital.

d) Els centres col·laboradors.

Article 10

Consell Rector de l’ACTIC

10.1 El Consell Rector de l'ACTIC és l’òrgan col·legiat de composició interdepartamental adscrit al departament competent en matèria de societat digital que té com a missió la direcció estratègica de l'ACTIC.

10.2 Són funcions del Consell Rector:

a) Definir les polítiques, els objectius anuals i les línies d'actuació relatives al desenvolupament, el manteniment, la millora i l’actualització de l'ACTIC.

b) Analitzar i avaluar els resultats del sistema ACTIC que es descriuen a la memòria anual d’activitats que li sotmet l’òrgan encarregat de la gestió de l’ACTIC.

c) Informar els projectes de disposicions normatives relacionades amb l’acreditació de competències en tecnologies de la informació i la comunicació.

10.3 El Consell Rector està integrat pels membres següents:

a) La persona titular de la secretaria sectorial competent en matèria de societat digital o, en cas que no existeixi aquest òrgan, la persona titular de la secretaria general del departament competent en la matèria. Aquest persona n’exerceix la presidència.

b) La persona titular de la direcció general competent en matèria de societat digital.

c) La persona titular de la direcció general competent en matèria de funció pública.

d) Una persona titular d’una direcció general del departament competent en matèria d’educació, designada per la persona titular de la secretaria general del departament.

e) Una persona titular d’una direcció general del departament competent en matèria d’ocupació, designada per la persona titular de la secretaria general del departament.

f) La persona titular de l’òrgan tècnic encarregat de la gestió de l'ACTIC, amb veu i sense vot.

10.4 Actua com a secretari/ària del Consell una persona funcionària adscrita a la direcció general competent en matèria de societat digital, designada per la persona titular de la direcció general.

10.5 La composició del Consell Rector s’ha d’atenir al principi de representació paritària de dones i homes, d’acord amb allò que estableixi la legislació en matèria d’igualtat efectiva de dones i homes.

10.6 El Consell Rector es reuneix, com a mínim, un cop a l'any, i sempre que alguna de les persones membres ho consideri necessari i ho comuniqui a la presidència amb temps suficient per convocar la reunió.

10.7 Les decisions del Consell Rector s'adopten per majoria de les persones assistents. No obstant això, en cas d'empat es decideix pel vot de qualitat de la presidència.

10.8 El Consell Rector, per majoria de les persones membres, pot acordar la creació de comissions de treball amb la finalitat que li donin el suport necessari per desenvolupar les seves funcions.

10.9 La designació dels membres del Consell Rector ha d’anar acompanyada de la designació de les persones suplents que les substitueixen en cas d’absència, vacant, malaltia o qualsevol altra causa justificada. Aquestes persones han de tenir el rang mínim de sub-director/ora general o equivalent. Els membres que ho són per raó del càrrec han de designar també les persones que els supleixen.

10.10 El funcionament del Consell Rector es regeix per aquest Decret i, supletòriament, pel que estableix la normativa legal relativa al règim jurídic dels òrgans col·legiats.

Article 11

Comissió Assessora de l’ACTIC

11.1 La Comissió Assessora de l'ACTIC és l’òrgan col·legiat de consulta i participació de l’ACTIC, que s'adscriu a la direcció general competent en matèria de societat digital.

11.2 Són funcions de la Comissió Assessora:

a) Donar suport i assessorar el Consell Rector de l'ACTIC en les polítiques relacionades amb l'acreditació i les estratègies necessàries per assolir els objectius del model d'acreditació des de la perspectiva tècnica i pedagògica.

b) Assessorar sobre el manteniment i l'actualització de continguts i la seva adequació a les necessitats de la societat, i fer un seguiment anual del procés d'avaluació de les competències.

c) Fer recomanacions sobre el reconeixement d'equivalències amb altres acreditacions o títols.

d) Fer propostes sobre l'activitat de difusió de l'acreditació.

e) Promoure accions per fomentar la participació i l’accés de les dones a les tecnologies de la informació i la comunicació.

f) Conèixer i fer propostes sobre els projectes de disposicions normatives relacionades amb l’acreditació de competències en tecnologies de la informació i la comunicació.

11.3 La Comissió Assessora està integrada pels membres següents:

a) La persona titular de la direcció general competent en matèria de societat digital, que n’exerceix la presidència.

b) La persona titular de la direcció general competent en matèria de funció pública.

c) Una persona en representació del departament competent en matèria d’educació, designada per la persona titular de la secretaria general del departament.

d) Una persona en representació del departament en matèria d’ocupació, designada per la persona titular de la secretaria general del departament.

e) Una persona en representació de l'Institut Català de Qualificacions Professionals, designada per la persona titular de la direcció tècnica de l'Institut.

f) Una persona en representació de l'Escola d'Administració Pública de Catalunya, designada per la persona titular de la direcció de l'Escola.

g) Una persona en representació del Servei Públic d'Ocupació de Catalunya, designada per la persona titular de la direcció del Servei.

h) Tres persones en representació de l'Administració local, cadascuna d'elles a proposta d'una de les entitats següents: el consorci Localret, la Federació de Municipis de Catalunya i l'Associació Catalana de Municipis.

i) Dues persones en representació de les associacions empresarials més representatives a Catalunya, a proposta de les organitzacions o entitats representades.

j) Dues persones en representació de les organitzacions sindicals més representatives a Catalunya, a proposta de les organitzacions o entitats representades.

k) Un màxim de tres persones, designades per l’òrgan competent en matèria de societat digital, entre persones professionals de prestigi reconegut, vinculades a l’àmbit de la societat digital i especialment del seu foment, una de les quals ha d’estar integrada en el Consell Nacional de les Dones de Catalunya.

l) Un màxim de tres persones designades per l’òrgan competent en matèria de societat digital, entre persones professionals de prestigi reconegut, vinculades a l’àmbit de la formació no reglada i especialment de la formació no reglada en TIC.

m) Una persona en representació del Consorci per a la Formació Contínua de Catalunya com actor amb competències en la formació professional per a l´ocupació adreçada a treballadors en actiu.

n) La persona titular de l’òrgan tècnic encarregat de la gestió de l'ACTIC, amb veu i sense vot.

11.4 Actua com a secretari/ària de la Comissió Assessora una persona funcionària adscrita a la direcció general competent en matèria de societat digital, designada per la persona titular de la direcció general.

11.5 Les sessions de la Comissió Assessora tenen lloc com a mínim un cop a l'any, amb la convocatòria prèvia de la presidència.

11.6 De manera puntual, la presidència de la Comissió Assessora pot sol·licitar la intervenció, amb veu i sense vot, de les persones expertes o especialistes que consideri necessari.

11.7 La composició de la Comissió Assessora s’ha d’atenir al principi de representació paritària de dones i homes, d’acord amb allò que estableix la Llei 17/2015, del 21 de juliol, d’igualtat efectiva de dones i homes.

11.8 Quant a la designació de les persones suplents i les normes de funcionament de la Comissió Assessora són aplicables els apartats 8 i 9 de l’article anterior.

Article 12

Servei d´Inclusió i Capacitació Digital.

El Servei d’Inclusió i Capacitació Digital, en relació amb l’ACTIC, li corresponen les funcions següents:

a) Fer les propostes d'autorització dels centres col·laboradors.

b) Dur a terme el seguiment tècnic i administratiu i la supervisió dels centres col·laboradors.

c) Gestionar el portal d'Internet ACTIC.

d) Elaborar les propostes de disseny de la prova d'avaluació, així com fer les propostes de revisió i actualització dels continguts competencials de l'ACTIC.

e) Fer propostes sobre la determinació dels títols, diplomes i certificats que poden ser considerats equivalents als que regula aquest Decret.

f) Informar, assessorar i orientar les persones interessades, directament o mitjançant altres canals institucionals, en relació amb les característiques de l'acreditació i el procediment per a l'obtenció de l'ACTIC.

g) Gestionar el procés d'inscripció, avaluació, certificació i registre de les persones usuàries de l'ACTIC.

h) Gestionar les reclamacions presentades per les persones usuàries de l'ACTIC.

i) Proporcionar al Servei d'Atenció Ciutadana de la Generalitat de Catalunya informació actualitzada referent a l'ACTIC.

j) Preparar i emetre informes de seguiment relatius al procediment per a l'obtenció de l'ACTIC i fer propostes de millora.

Article 13

Centres col·laboradors

13.1 Un centre col·laborador de l’ACTIC és un establiment o local on es fa la prova d’avaluació referida en l’article 5. Ha de complir com a condició que s’hi duguin a terme amb caràcter habitual activitats de formació o de divulgació del coneixement. La titularitat del centre pot correspondre a una persona física o jurídica, constituïda aquesta sota qualsevol forma reconeguda en dret.

Els centres col·laboradors han d’estar reconeguts per l’òrgan competent en matèria de societat digital.

13.2 Als centres col·laboradors els corresponen les funcions següents:

a) Garantir que la prova d’avaluació s’executa d'acord amb el que estableix aquest decret i les disposicions que el desenvolupen.

b) Facilitar a les persones interessades els recursos tecnològics necessaris perquè puguin accedir al sistema ACTIC per obtenir informació o fer els tràmits corresponents al procediment d’acreditació.

c) Facilitar a les persones interessades tota la informació requerida en relació amb l'ACTIC.

13.3 Els centres col·laboradors no reben cap contraprestació econòmica a càrrec de l’Administració de la Generalitat per exercir com a centres col·laboradors de l’ACTIC.

13.4 D’acord amb el que estableix la legislació específica en la matèria, els centres col·laboradors han de signar l’acord d’encàrrec de tractament de dades de caràcter personal que han d’aplicar per garantir la seguretat de les dades que l’òrgan de gestió de l’ACTIC posa a la seva disposició.

13.5 Els requisits que han de complir els centres col·laboradors quant a recursos personals, condicions físiques, equipaments tecnològics i altres requeriments tècnics o de funcionament, així com les accions necessàries perquè el centre sigui operatiu, són establerts per ordre de la persona titular del departament competent en matèria de societat digital.

13.6 La relació de centres col·laboradors de l’ACTIC es publica a la seu electrònica de l’Administració de la Generalitat.

Article 14

Procediment de reconeixement dels centres col·laboradors

14.1 Per al reconeixement de centre col·laborador de l’ACTIC, els representants legals dels centres han de presentar pels canals electrònics preestablerts el formulari normalitzat de declaració responsable, on facin constar que compleixen els requisits per a l’obtenció del reconeixement establerts en aquest Decret i en les disposicions que el desenvolupen.

Els centres col·laboradors han de disposar de la documentació que així ho acredita, la qual posarà a disposició de l’Administració quan li sigui requerida.

Els centres col·laboradors es comprometen a mantenir els requisits pels quals han obtingut aquest reconeixement, i a adaptar-se a les eventuals modificacions que efectuï en aquests requisits la normativa que els hi sigui d’aplicació.

Els canals electrònics preestablerts són: el portal d´internet Actic i la Seu electrònica de la Generalitat de Catalunya.

La declaració responsable també ha d’incloure la conformitat amb l’acord d’encàrrec de tractament de les dades de caràcter personal de les que tinguin accés.

14.2 La declaració responsable es pot referir a una pluralitat d’establiments que depenguin d’una sola persona titular i per als quals es vulgui obtenir el reconeixement com a centre col·laborador.

14.3 La declaració responsable comporta el reconeixement automàtic de la condició de centre col·laborador, que es fa efectiu un cop el centre és integrat en el sistema de gestió informàtica de l’ACTIC. Aquest tràmit s’ha de fer en el termini màxim de 10 dies hàbils comptats des de l’endemà de la data de presentació de la declaració.

Posteriorment al reconeixement, el titular de la direcció general competent en matèria de societat digital lliura al centre col·laborador la placa distintiva que s’estableix a l’annex d’aquest Decret.

Article 15

Comunicació de modificacions i cessament de l’activitat

15.1 Les modificacions que afecten la informació que consta a la declaració responsable han de ser comunicades a l’òrgan competent en matèria de societat digital, a efectes de l’actualització de la seva base de dades, mitjançant la presentació del formulari corresponent accessible en el portal de l’ACTIC, sempre que les modificacions no afectin el compliment de requisits exigits per al reconeixement o els compromisos assumits per les persones responsables, cas en que caldria presentar una nova declaració responsable.

15.2 La comunicació s’ha de presentar també en cas de cessament voluntari de l’activitat, ja sigui amb caràcter definitiu o temporal, amb una antelació mínima d’un mes. El cessament temporal no pot ser superior a un any.

15.3 Una vegada el centre col·laborador ha cessat en la seva activitat està obligat a retirar la placa distintiva, circumstància que s´ha d´acreditar davant l´òrgan competent en matèria de societat digital.

Capítol 4

La supervisió dels centres col·laboradors i revocació de l’habilitació com a centre col·laborador de l’ACTIC

Article 16

Supervisió dels centres col·laboradors

16.1 Els centres col·laboradors resten subjectes a la supervisió del titular de la direcció general competent en matèria de societat digital, que pot dur a terme en qualsevol moment les actuacions de control que consideri necessàries per tal de verificar el compliment de les obligacions que els corresponen d’acord amb el que estableix aquest Decret i les disposicions que el desenvolupen.

16.2. Les entitats col·laboradores estan obligades a facilitar tota la informació que se’ls demani i a aportar la documentació que se’ls requereixi o qualsevol altra dada d’interès en l’exercici de la facultat de control.

16.3. L’exercici de la facultat de control per part del titular de la direcció general competent en matèria de societat digital s’iniciarà d’ofici o a instància de part.

Article 17

Procediment de revocació de l’habilitació com a centre col·laborador de l’ACTIC

17.1 La competència per incoar el procediment de revocació de l’habilitació correspon a la persona titular de la direcció general competent en matèria de societat digital.

17.2 Són causes de revocació de l’habilitació:

a) Incompliment de les obligacions que els corresponen d’acord amb el que estableix aquest Decret i les disposicions que el desenvolupen.

b) La inexactitud, la falsedat o l’omissió de qualsevol dada de caràcter essencial en les dades declarades o en la documentació acreditativa del compliment de requisits necessaris per disposar de l’habilitació

c) La interrupció de l’activitat com a centre col·laborador durant un període superior al que hagi comunicat

17.3 Un cop iniciat el procediment, es realitzaran els actes d’instrucció necessaris per determinar, conèixer i comprovar els fets en virtut dels quals s’hagi de pronunciar la resolució, d’acord amb l’article 75 i següents de la Llei 39/2015, d’1 d’octubre, del procediment administratiu comú de les administracions públiques, que regula els actes d’instrucció i la pràctica de la prova.

17.4 Els interessats, en qualsevol moment del procediment anterior al tràmit d’audiència, poden adduir al·legacions i aportar documents o altres elements de judici, uns i altres han de ser tinguts en compte per l’òrgan competent en redactar la proposta de resolució corresponent.

17.5 Un cop instruït el procediment, i immediatament abans de redactar la proposta de resolució s’ha de donar tràmit d’audiència als interessats, d’acord amb l’article 82 de la Llei 39/2015, d’1 d’octubre.

17.6 Finalitzada la instrucció, el titular de la direcció general competent en matèria de societat digital, elabora la proposta de resolució que s’haurà d’elevar a l’òrgan competent per resoldre.

17.7 La persona titular de la secretaria competent en matèria de societat digital dicta resolució que posa fi al procediment. La resolució que declari l’existència d’alguna de les causes de l’article 17.2 declararà la revocació de l’habilitació com a centre col·laborador de l’ACTIC. La revocació podrà ser temporal o definitiva, i parcial o total..

En cas de revocació parcial els centres col·laboradors únicament mantindran les funcions especificades en el punt 13.2 apartat c) d’aquest decret.

Disposicions addicionals

Primera

Oferta formativa en matèria de tecnologies de la informació i la comunicació

La Generalitat de Catalunya, de conformitat amb les disposicions contingudes en l'article 131.1 de l'Estatut d'autonomia de Catalunya, ha de fomentar l'existència d'una oferta formativa suficient en matèria de tecnologies de la informació i la comunicació basada en les competències digitals.

Segona

Equivalència de títols, diplomes i certificats

1. L’òrgan competent en matèria de societat digital determina, mitjançant Ordre, l’equivalència de títols, diplomes o certificats emesos per òrgans competents de les administracions públiques.

2. L’òrgan competent en matèria de societat digital pot establir també l’equivalència de títols, diplomes i certificats emesos per entitats provades de prestigi reconegut en el sector de les tecnologies de la informació i la comunicació.

Tercera

Ordre sobre l’actualització de competències, continguts i indicadors d’avaluació.

L’Ordre PRE/18/2016, de 8 de febrer, per la qual es revisen i s'actualitzen els continguts de les competències digitals detallats a l'annex 2 del Decret 89/2009, de 9 de juny, pel qual es regula l'acreditació de competències en tecnologies de la informació i la comunicació (ACTIC) manté la seva vigència fins l’entrada en vigor de l’ordre que actualitzi les competències, continguts i i els indicadors d’avaluació.

Quarta

Funció pública

La possessió dels certificats ACTIC es podrà valorar com a mèrit o establir com a requisit de participació en els processos de provisió de llocs de treball o de selecció de personal en els termes que estableixi la normativa reguladora de la funció pública de la Generalitat de Catalunya.

Cinquena

Professions titulades

Els preceptes continguts en aquest Decret, adreçats a la certificació de competències genèriques, s’entenen sense perjudici de la normativa reguladora de les professions titulades.

Sisena

Qualificacions professionals

L’avaluació de les competències digitals no permet el reconeixement directe sobre el sistema de qualificacions professionals. Per acreditar unitats de competència del sistema de qualificacions professionals s´ha de superar un procediment d´acreditació de competències professionals adquirides per l’experiència professional o a través de les vies d´aprenentatge no formal, en els termes establerts al Reial Decret 1224/2009, de 17 de juliol.

Disposició derogatòria

Es deroga el Decret 89/2009, de 9 de juny, pel qual es regula l'acreditació de competències en tecnologies de la informació i la comunicació (ACTIC).

Disposicions finals

Primera

Actuacions de caràcter tècnic o material

Es faculta la persona titular del departament competent en matèria de societat digital perquè dugui a terme les actuacions de caràcter tècnic o material que siguin necessàries per executar les previsions d'aquest Decret.

Segona

Entrada en vigor

Aquest Decret entrarà en vigor al mes de la publicació en *el Diari Oficial de la Generalitat de Catalunya.*

Barcelona,

Joaquim Torra i Pla

President de la Generalitat de Catalunya

**Jordi Puigneró i Ferrer**

**Conseller de Polítiques Digitals i Administració Pública**

ANNEX 1

Model de distintiu dels centres col·laboradors.

Senyalització exterior

Placa centres col·laboradors

Element de 450x450 mm format per: Indicador en planxa d’acer esmaltat al foc a 850º o alumini oxilacat, retolació mitjançant serigrafia amb tintes de dos components amb quatre plegaments a 90º de 20mm. Tipografia Centre col·laborador: Helvetica Condensed. Color negre Identificador:

Taronja Pantone 130 i vermell Pantone 485 Identificador Generalitat: Vermell Pantone 485 i text negre

